 **Hévíz Város Önkormányzat**

**Gazdasági Műszaki Ellátó Szervezete**

8380 Hévíz, Kossuth L. u. 4/A Pf. 49

Tel.: 83/343-400, 83/540-212, 30/267-1900, Fax: 83/340-602

E-mail: [hevizgamesz@hevizgamesz.hu](mailto:hevizgamesz@hevizgamesz.hu)

OTP Keszthely: 11749039-15434555

Adószám: 15434555-2-20

**ELŐTERJESZTÉS**

**Hévíz Város Önkormányzat Képviselő-testületének**

**2023. április 27-ei ülésére**

**Tárgy:** Beszámoló Hévíz Város Önkormányzat Gazdasági, Műszaki Ellátó Szervezet 2022. évi munkájáról

**Az előterjesztést készítette:** Gönye József igazgató

**Véleményezi:** Pénzügyi, Turisztikai és Városfejlesztési Bizottság

**A napirend tárgyalásához tanácskozási joggal meghívott: -**

**Törvényességi észrevétel:** nincs

**Előterjesztő:**

**Gönye József**

**igazgató**

**I.**

**Tárgy és tényállás ismertetése**

**Tisztelt Képviselő-testület!**

A 2022-es évben a Covid vírus miatti korlátozások megszüntetése után reménykedtünk, hogy visszatérünk a megszokott működéshez. Sajnos az energiaválság következménye azonban újabb nehézségeket hozott. Az elszabadult gáz-, villany-, üzemanyagárak minden termékben, szolgáltatásban megnyilvánultak. Az emelkedések miatt számos rezsicsökkentő intézkedést vezettünk be, folyamatosan egyeztettünk a Hévíz Város Önkormányzat Közgazdasági Osztályával, melynek eredményeként a dologi kiadásra biztosított keretet nem léptük át. Működésünk szempontjából a legfontosabb, hogy a fenntartónk irányelveit követve a város állagmegóvását és fejlődését biztosítsuk.

**A GAMESZ által 2022-ben elvégzett fontosabb feladatok:**

Irodai, ügyfélfogadási feladatok ellátása:

A GAMESZ irodában történik az intézmény működésével kapcsolatos valamennyi adminisztrációs ügyintézés, levelezés, szerződéskötés, és a pénzügyi feladatok elvégzése, valamint az önkormányzati intézmények munkaügyi feladatainak ellátása.

A temetkezésekkel kapcsolatos ügyintézés-, a Városi Sportcsarnok és a Bibó István Tornacsarnok bérbeadásával kapcsolatos feladatokat szintén a GAMESZ iroda látja el.

A konyhai étkezési díjak befizetése online módon történik, de telefonos és személyes segítséget nyújtunk, amennyiben szükséges.

Közvilágítás ellenőrzése, karbantartása:

A város területén lévő közvilágítási rendszer javítására a PLH Közvilágítás Kft-vel van szerződésünk 2023. december 31-ig. A szerződést évente meghosszabbítjuk ajánlatuk alapján. Az elmúlt 2 évben nem emeltek díjat, ennek jelenlegi költsége havi 122 288,- Ft. A belváros kandeláberei a város tulajdonában vannak, azok javítását villanyszerelőnkkel végeztetjük el. A közvilágítás korszerűsítés során lecserélt lámpafejek garanciája lejárt, meghibásodás esetén egyedi ajánlatot kapunk. A javításhoz szükséges alkatrészellátás akadozik, előfordul, hogy hónapokat kell várni (pl. Széchenyi és az Attila utcák kereszteződésében lévő lámpatestek esetében). A PLH Közvilágítási Kft. ajánlása alapján célszerű új, garanciális fényforrásokat vásárolni, ezek viszont külső megjelenésükben eltérnek a meglévőktől.

Útmesteri feladatok:

Az útburkolati jelek felújító festését ősszel külső vállalkozóval elvégeztettük. A jelzőtáblák, csapadékvíznyelő rácsok állapotát havi szinten ellenőriztük, szükség esetén cseréltük, javítottuk. Rendszeres útmesteri feladat elvégzésére külső szakembert nem tudunk foglalkoztatni, kérdés esetén egyedi megrendelést adunk.

Kátyúzás:

Kiadásaink csökkentése miatt a feladatot saját állományunkban lévő dolgozók végezték el két ütemben, tavasszal és ősszel. A töredezett felületeket meleg aszfalttal javítottuk, és a kimosódott útpadkákat kavics zúzalékkal feltöltöttük. A javítás éves költsége 860 498,-Ft volt. A belvárosban telepített fák gyökérzete közvetlenül a felszín alatt helyezkednek el, növekedésük hatására a burkolt felületek megemelkednek, balesetveszélyessé válnak. Javításuk a megvastagodott gyökér eltávolításával lehetséges, amely sok időt vesz igénybe. A térkővel burkolt felületek javítása folyamatos munkavégzést igényel.

A nyilvános WC-k üzemeltetését külső vállalkozó látja el. Bérleti díjat nem fizet, a keletkezett bevételből kell biztosítania az üzemeltetéshez szükséges anyagokat.

A nagyparkolóban lévő épület külső homlokzat vakolata több helyen repedezett volt, a festékréteg kopott, hiányos, felújításra szorult. Az év második felében egyeztetve a közgazdasági osztállyal, költségvetésünk terhére a külső homlokzatot felújítottuk, a tetőszerkezet fedését kijavítottuk.

A Hebi üzemeltetését az előző évhez hasonlóan végeztük. Az ellenőrzési, karbantartási munkákat munkaidőben látja el két munkatársunk, a munkaidőn túli hibaelhárítást túlmunkában számoljuk el. Kihasználtsága változó, inkább a helyi lakosok veszik igénybe.

A műszaki csoport biztosítja a város és intézményeinek biztonságos működését, valamint az önkormányzat gondnoki feladatának a helyettesítését. A kötelezően ellátandó feladataink mellett számos külső munkát vállaltunk, például: a tankerület által üzemeltetett iskolák nyári karbantartása, a régi buszpályaudvar váróterére fecskefészkek kihelyezése, a taximegálló kialakítása az új buszpályaudvarral szemben, a Széchenyi utca északi oldalán plusz padhelyek kialakítása, az általános iskola udvarának előkészítő munkái a gumiburkolat kialakításához, a nagyparkoló fizető terminálok környezetének térkövezése.

Jelenlegi szakembergárdánk elegendő a biztonságos működéshez.

Piac és köztemetők üzemeltetését nem részletezem, mivel előző testületi ülésekre ezekben a témákban részletes beszámolót készítettem.

Síkosságmentesítés:

A téli időszak közeledtével ellenőriztük és szükség esetén javítottuk a síkosságmentesítéshez használt eszközöket. Az Ady Endre utca kivételével minden út-, és közterület síkosságmentesítését intézményünk végezte el. Folyamatos vezetői ügyelet mellett születik döntés a szükséges beavatkozásokról, amellyel jelentős költség- és munkamegtakarítás érhető el. A feladatot előre meghatározott terv alapján látjuk el. A meredek utcák, gyűjtőutak az elsők, ezt követi a többi utca síkosságmentesítése, ezzel párhuzamosan a gyalogátkelőhelyek, buszöblök, önkormányzati intézményekhez csatlakozó burkolt felületek. Az utak felületére (aszfaltfelületre) útszóró sót, a járdafelületre zeolitot használunk. Az utakra vonatkozóan egy teljes sózási körben hozzávetőleg 6 tonna só kerül kiszórásra, amely a jelenlegi áron 569.592,- Ft költséget jelent. Ehhez jön még a járdafelületekre kiszórt síkosságmentesítő anyag. 2022. január-március, illetve az elmúlt téli időszak alatt két-két alkalommal volt szükség a város teljes területének síkosság-mentesítésére. A város legnagyobb átmenő forgalmát bonyolító Széchenyi utca síkosság mentesítését az elmúlt évben a Magyar Közút Nonprofit Zrt. végezte el, melynek költsége 617.220,- Ft volt. Mérlegelve a kifizetett összeg nagyságrendjét, a takarékosság érdekében a munkát saját állományunk végezte el. Az ukrán háború miatt a só ára drasztikus mértékben emelkedett.

A 2021. évi beszerzés ára 45.720,- Ft/tonna volt, 2022-ben 94.932,- Ft/tonna áron tudtunk vásárolni. A kialakult készlethiány miatt már szeptember közepén beszereztük a tárolási kapacitásunknak megfelelő mennyiséget.

Csapadékcsatorna takarítás, csapadékcsatorna üzemeltetés: A 2022. évben a csapadékcsatorna aknáinak, ülepítő rendszerének takarítása a fagymentes január-februári hónapokban történt meg. A leülepedő szálló por, az építkezésekről kihordott sár, a hirtelen lezúduló nagy mennyiségű esővízzel lemosott hordalék, és a lehullott, bekerülő lomb, ágdarabok nagy mennyiségű takarítani valót képeztek az aknákban, ülepítőkben.

A csapadék- és szennyvízcsatornák közelébe ültetett fák gyökerei előbb-utóbb behatolnak a cső belsejébe a repedéseken, összeeresztéseken keresztül, víz után kutatva. Emiatt a csatornák rendszeres mosatása elengedhetetlen, mivel a hajszálgyökerek felszámolhatók a csőrendszerben, de évek alatt ezek teljesen beszőhetik a cső keresztmetszetét. Az Erzsébet Királyné, és az Attila utcában található Hotel Carbona előtti csatornarendszer mosatását végeztettük el.

Az ingatlantulajdonosok közterület-fenntartási kötelezettségeiből fakadó egyik probléma, hogy a kaszálás, esetenkénti szegélyezés után a burkolt felületekről történő nyesedék összegyűjtése gyakorta elmarad, amely egyrészt esztétikailag zavaró, másrészt komoly gondokat okoz a csapadékvízelvezető rendszerbe történő bemosódásakor, eltömítve azt..

A nyílt csapadékelvezető árkok folyásfenekének helyreállítása, a hordalék elszállítása, esetlegesen benőtt növények eltávolítása, szemét összeszedése szintén ebben az időszakban került kivitelezésre (Egregyi utcai árok, Római utcai árok), az időjárási körülményektől függően. Ezeknek az árkoknak a kaszálását egész évben rendszeresen elvégeztük (Büki árok, Szent András kimenő melletti átkötő út a buszpályaudvarnál, Széchenyi bejövő mellett, Római romkert melletti árok, Flavius melletti árok, Rudifürdő köz).

Rendszeres takarítási feladatot jelentett a Hévíz nyugati határában húzódó elkerülő út és a Szent András utca kimenő szakaszának keresztezésében kialakított alagút nagyobb eső utáni kitisztítása a bemosódott sártól. A rendszer tisztítására kevés időt tudtunk fordítani.

Fakivágás, fapótlás:

A fakivágás engedély, vagy bejelentés alapján történik. A 346/2008. (XII. 30.) Korm. rendelet rendelkezik a fapótlásról, amely azt írja elő, hogy vagy helyben, vagy a település másik, önkormányzati tulajdonú ingatlanán történjen a pótlás, egy az egyes mértékben. A pótlás azonban sajnos nehézségekbe ütközik. Számos esetben (kapubehajtók, védőtávolságok) a helyben pótlás nem lehetséges. Előfordulnak olyan kivágások, amelyek olyan helyen történnek, ahová eredetileg sem lett volna szabad fatermetű növényt telepíteni (Semmelweis lakótömb garázssora, temető szűk sírhelyei közötti terület). A fasorok cseréjénél sem javasolt a közművezetékekre, vagy azok közvetlen közelébe fasorokat ültetni, még ha előtte fasor is húzódott azon a nyomvonalon. Lényegében a város nagy részén a kivágások pótlása a fent említett okok miatt ellehetetlenül, és mind városökológiai, mind közmegítélési szempontból is kedvezőtlen.

A város koros fasorai nincsenek jó egészségi állapotban. A Honvéd utca, József Attila utca, Petőfi utca hárs fasorain vezérágak, törzsek szintjén is teljes keresztmetszetű korhadások tapasztalhatók, amelyek óriási veszélyforrást jelentenek.

A fametszéseknél több szempont érvényesül. Döntő többségében az alapvető szempont az elektromos vezetékektől való távolságtartás. Ezt az E-ON alvállalkozójával együttműködésben végezzük a szakmai szempontok érvényesítése végett. A vezetéktől való, minimálisan 1,5 méter távolság a mérvadó, ez az esetek többségében ellehetetleníti a fa teljes értékű koronahabitusának kialakulását. Ezzel számolva és a hosszabb távú fenntarthatósági szempontokat figyelembe véve a fák 3-4 éves intervallumban történő erőteljesebb visszametszését tartjuk célszerűnek. Ezzel a metodikával metszettük vissza tél végén a József Attila utca hársfasorát, idén pedig a Petőfi utca hársfasorán végeztük el a metszést. Ez a metszési eljárás a törzs-, és vezérág korhadással érintett fák veszélyességét is csökkenti.

Speciális helyzetű az Erzsébet királyné utca hibrid éger fasora, amelyben a fák lombkoronája lassan kezdi túlnőni az utca űrszelvényét. Folyamatos kosaras autóról történő visszavágással tudjuk a lombkoronát az épületek falától távol tartani. Az alsó ágak levágásával, a korona „feltolásával” sikerült egy kicsit szellősebbé tenni az utcát. A másik probléma, hogy a fák felszínen húzódó gyökerei részben a faveremrácsot, részben az azon kívüli kiskockakő burkolatot felnyomják, balesetveszélyes helyzetet teremtve a fa környezetében. Ezt a kiskockakő újrarakásával próbáljuk megszüntetni oly módon, hogy megszüntettük a faveremrácsokat és a favermeket kulé kaviccsal töltöttük fel. Néhány, felszínen futó gyökeret eltávolítunk, nem veszélyeztetve a fa stabilitását.

A városban az elmúlt évben 45 db faegyed került kivágásra, amelynek hozzávetőleg 30%-a gömbmeggy (*Prunus fruticosa ’Globosa’*) a Kodály utcában, valamint a Park utcában. Jelenlegi állapot szerint ez a faj tolerálja legkevésbé a város környezeti adottságait. Problémát jelent ennél a fajnál, hogy ha a lombkorona egy része elszárad, eltávolításra kerül, de a fa esetleg még megmenthető, szabályos gömbkoronájának sérülése a fa esztétikai értékének jelentős csökkenésével jár. Kivágás utáni pótlásukat mégis el kell végezni, mivel a fasorok teljes cseréje pillanatnyilag jelentős költségekkel járna. A tavalyi évben 27 db, többségében 2xi 10/12 törzskörméretű fát pótoltunk, 589.915 Ft értékben. Sajnos, a legnagyobb pótlási igényű gömbmeggy és törökmogyoró beszerzése készlethiány miatt nem valósult meg.

Közterület takarítás:

A seprőgéppel a gépi seprésre alkalmas területeket jól tudtuk kezelni, elsősorban az útszegélyek mentén használtuk, de arra alkalmas részeken járdasöprésben is bevált (Festetics sétány, Széchenyi utca, Zrínyi utca). Az év elején a seprőgép mellett rendszeres kézi takarítás is volt a közterületeken, utak, járdák mentén. A tél végi átfogó takarítás alkalmával az ágtörmelékek, nagyobb ágak összeszedése kézi takarítással történt, ezt követően került sor a gépi tisztázásra. Ez a kettős munkafázis a vékonyabb hajtásokkal, vagy törékenyebb ágrendszerrel rendelkező fasorok esetén nagyobb munkát jelentett egész év folyamán (Attila utca – nyír, Honvéd, József Attila – hársak). Tél végén, kora tavasszal folyamatos munkát jelentett az éger földre hulló virágzatainak összegyűjtése (Erzsébet királyné, Széchenyi utca).

Tavasszal a cserjeágyak metszésénél a cserjék ágai között megrekedt, az előző évi ősszel lehullott lomb a metszéssel egyidőben került eltávolításra.

A legnagyobb mértékű lombtakarítás természetesen az őszi időszakra esett. Feladatunk elsősorban az úttest felületének takarítása, mivel a kaszáláshoz hasonlóan a járda, zöldsáv takarítása az útfelület szegélyéig az ingatlantulajdonosok kötelezettsége. Természetesen nem lehet, és értelmetlen is éles határt húzni lombtakarítás terén az útfelület, és a járda, zöldfelület között, nyilvánvalóan a teljes útkeresztmetszet takarításával számolunk, azonban a lakosság együttműködése – ritka kivételtől eltekintve – elmarad.

A rendezvények utáni, illetve a rendszeres időközönkénti burkolattakarítás egyaránt nehézséget okozott a belvárosban. A belvárosi takarításra szűk időintervallum áll rendelkezésre a reggeli kezdési időponttól az üzletek nyitásáig. Sajnos, a takarítás zajhatással jár, és esetenként porral is jár, amit a nyaralók, lakosság, üzlettulajdonosok nehezen toleráltak. Számos konfliktussal jártak belvárosi takarításaink. Az ehhez alkalmas elektromos, akkumulátoros gépek zaj-kibocsájtása ugyanazon mértékű.

A rendezvényeken takarítási ügyeletet láttunk el. Ez azt jelentette, hogy napközben (6.30-14.45) a külső területeken és a belvárosban szemetet összeszedő kettő kolléga mellett, egy harmadik kolléga 14.00 és 22.00 óra között látta el a rendezvényen az ügyeletet, és folyamatosan gyűjtötte a szemetet, ürítette a hulladékgyűjtőket. Másnap fújóval, és kézzel való takarítás, üvegek összegyűjtése történt a rendezvény kezdete előtt.

A város környéki kerékpárutak-, pihenők tisztán tartását elláttuk. A kifolyó csatorna mentén a Berki sétányt kaszáltuk, két-három naponta elszállítjuk a szemetet, annak ellenére, hogy keszthelyi közigazgatási terület.

Szúnyoggyérítés, biológiai szúnyoggyérítés, növényvédelmi munkák:

Három éve alkalmazzuk a biológiai szúnyoggyérítést megelőző beavatkozásként. Folyamatos szerződésben vagyunk a PANNÓNIA Központ Kft.-vel, aki feltérképezte a lárvák élőhelyeit, évről-évre frissíti ezt a térképállományt, az időjárás változásának függvényében nyomon követi a lárvák egyedszámát, és a gyérítési beavatkozásokat követően javaslatot tesz a földi kémiai irtás szükségességére. A természetvédelmi területen a Zöldhatóság engedélye szükséges a munka elvégzéséhez. Ez a preventív beavatkozás csökkentheti a földi kémiai irtások számát, csökkentve a környezetterhelést, és a költségeket egyaránt. Tőlünk függetlenül a Katasztrófavédelem is rendszeres időközönként végez légi kémiai beavatkozásokat.

A hatékonyságot befolyásolja Hévíz közigazgatási területén átnyúló, más települések területén elhelyezkedő szúnyogtenyésző helyek bevonása. A gyérítés hatékonysága abban az esetben lesz megfelelő, ha a környező településeken is egyidőben elvégzik a beavatkozásokat. A biológiai gyérítés Vectobac nevű vegyszerrel végzik, amely közterületeken az egyetlen engedélyezett szer.

A biológiai gyérítés folyamatába javasolt a lakosság bevonása, hiszen a háztáji tenyészőhelyekre a földi kémiai kezelések nem jelentenek hatékony megoldást. Kereskedelmi forgalomban kaphatók biológiai hatóanyagú tabletták, amelyet a lakosság alkalmazhat az ingatlanokon belül.

A tavalyi évben a tavaszi lemosó permetezéssel együtt négy növényvédelmi permetezést végzett el külsős vállalkozó segítségével (Rovért Kft.), amely előre egyeztetett útvonalat követve végezte el a munkát.

Szükséges esetenkénti lokális védekezés is az átfogó növényvédelmi beavatkozások között. Ide tartoznak az egynyári ágyak, de a puszpángok egyedi növényvédelmének ellátása, valamint a rózsák, vagy a Rákóczi utca hársfáinak rendszeres kártevők, kórokozók elleni permetezése is.

Zöldfelület fenntartás, kaszálás, gyommentesítés:

Harmadik éve kell kötelezően részt venniük az ingatlan tulajdonosoknak a közterület-fenntartásában az ingatlanuk előterére vonatkozóan. A három év távlatában elmondható, hogy az ingatlan tulajdonosok lassan elfogadják ugyan ezt a szabályozást, ennek ellenére jelenleg is előfordul, hogy valaki egyáltalán nem, vagy jelentős fűmagasságnál kaszálja a gyepet, így meglehetősen vegyes képet tükröznek a közterületi zöldsávok.

A GAMESZ az önkormányzati intézmények környezetében, a zöldterületeken (közkertek, közparkok), valamint a turisztikailag kiemelt területeken végezte el a kaszálást. Emellett a városképi szempontól is fontos Kossuth L. u. kaszálását is elvégeztük.

Hozzávetőleg ez 6,5 ha terület fűnyírását jelenti, amelyben a kis közlekedési háromszögektől kiindulva a nagyobb 3000 m2-es park, és fél hektáros lakótömb belső is beletartozik. Tíz darab ingatlan előtti közterületen végeztünk megbízással kaszálást, amelynek fele méltányossági alapon történt.

Tél végén - kora tavasszal az egyik legnagyobb időt - energiát igénylő munka a metszés volt, de év közben is folyamatos az elvégzendő feladat. A Széchenyi utca, a nagyparkoló, a római romkert önmagában több, mint 6000 m2 cserjefelületet jelent.

Az egynyári ágyak rendszeres gyommentesítése mellett a város cserjefelületei is folyamatosan igényelték a gyommentesítést. A Széchenyi utca 3600 m2-es felületén március vége és november eleje között folyamatosan ezt a munkát végeztük. Nyár elejétől őszig (április és október között) alkalmi munkavállalókat foglalkoztattunk, időszakonként változó létszámmal (3-5), akik tűzoltásszerűen végezték el a munkát. Az alkalmi munkavállalókra vonatkozó bér- és szociális hozzájárulási adó összköltség a tavalyi évben 4.944.000 Ft volt, a havi öntözési költségek szintén több százezer forintot jelentettek. Mivel a jelenlegi gazdasági helyzetben ezt a költségvetési keret nem bírja el, ezért az utca zöldfelületének hosszútávú fenntartása érdekében a cserjefelületek csökkentése volt a végső megoldás, amely 2023. tavaszán megvalósult.

A külterületi utak, nagyobb kiterjedésű, külterületi önkormányzati ingatlanok kaszálását az év folyamán rendszeresen végeztük, döntően saját erőből (Hosszúföldek - 022/53 hrsz., Búzakalász utca folytatása - 037/129 hrsz, Kisfaludy utca – Büki utca közötti út - 064/30 hrsz., 2102. hrsz-ú terület, Akác utca feletti terület - 060/1 hrsz.)

Árvácska, tulipán kiszedés, ágyak ültetésre előkészítése, talajfertőtlenítés, tápanyag utánpótlás, egynyári ültetés 600 m2-en, hozzávetőleg 6000 db palánta elültetése 2022. 05. 09-19. között valósult meg.

Egynyári kiszedése, öntözőcsövek kiszedése, ágyak előkészítése, földfeltöltés, talajfertőtlenítés, tápanyag utánpótlás, árvácska (közel 12000 db), tulipán ültetése (8000 db) 2022. 10. 03-13. között történt.

Az év második felétől végezzük az újonnan kialakított Kálvária rendszeres kaszálását és a burkolatok gyommentesítését.

Játszóterek:

2022-ben a Babócsay utcai játszótér, és a Zrínyi utcai játszótér játszóeszközeinek biztonsági felülvizsgálata megtörtént.

A játszóterek műszaki-biztonsági állapota az előírásoknak megfelel, a bevizsgálási jegyzőkönyvek érvényesek. Meghatározott rend szerint napi- heti- és havi műszaki ellenőrzés történt, melyek alapján a javításokat végeztük.

A kondipark felülvizsgálatát elvégeztettük, sajnos a tanúsítvány kiállításához szükséges tanúsítványokat nem tudtuk bemutatni.

Takarítás heti kétszeri alkalommal történt. A homokozókban a homokot évi két alkalommal cseréltük. Az óvodák homokozóiról, játszóeszközeiről hasonló módon gondoskodtunk.

Mivel a játékok faszerkezete a folyamatos festés ellenére is elkorhadt, ezért szükséges volt a felújításuk, sok esetben teljesen új eszköz készítése.

Konyha, közétkeztetés:

A moratórium miatt az étkezési díjak emelését 2022. július 1-től tudtuk első ízben véghezvinni. A tavalyi évben két alkalommal történt áremelés, mert a nehéz gazdasági helyzet miatt a nyersanyagárak folyamatosan emelkedtek. A beszerzési eljárásokat negyedévente tudtuk kiírni, sok esetben még ez is nehézséget jelentett a kialakult bizonytalanság és az árukészlet hiánya miatt. A harmadik negyedévre csak meghosszabbítottuk a szerződéseket a beszállítókkal, emellett próbáltunk más beszerzési forrásokat is felkutatni, viszont jelentős megtakarítást nem tudtunk elérni. Továbbra is fenntartottuk a kapcsolatot az őstermelőkkel, a helyi termelői piacon keresztül számos, friss primőrárut, gyümölcsöt tudtunk beszerezni.

A rezsicsökkentés miatt bevezetett intézkedések a konyha működését is befolyásolták. Az elszívó rendszer üzemeltetése jelentős gáz- és villanyfelhasználással jár, ezért ennek működési idejét felére csökkentettük. Ennek következménye a falakon megjelenő penész, páralecsapódás, melynek eltávolítása többletmunkát eredményezett.

A folyamatosan kontrollált fogyasztással megtakarítást tudtunk elérni.

Konyhánk jelenleg 700-750 adag/nap/fő étkezési igényét elégíti ki A-B menü választási lehetőség biztosításával hétfőtől – péntekig. Költségmegtakarítási szempontok miatt 2022. január 1-től a hétvégi főzés megszűnt. Év végére a nyersanyagok árai normalizálódtak, ezáltal jobban tervezhetők voltak a költségek, így célunk lesz a továbbiakban a vendégétkeztetés létszámának növelése (a legnagyobb bevétel ebben a szegmensben érhető el).

Az alábbi étkeztetéseket biztosítjuk:

- bölcsőde (21fő): napi négyszeri étkezés

- óvoda (90-100 fő): napi háromszori étkezés

- iskola menza (100): napi egyszeri étkezés

- iskola napközi (180fő): napi háromszori étkezés

- középiskola (100-110Fő): napi egyszeri étkezés

- kollégium (6-8 fő): napi kétszeri étkezés

- TASZII szociális étkezők (72fő): napi egyszeri étkezés

- TASZII bentlakó gondozottak (57fő): napi ötszöri étkezés

- intézményi dolgozók (73 fő): napi egyszeri étkezés

- vendégebéd (40 fő): napi egyszeri étkezés

Átlagosan 400 fő gyerekétkeztetést biztosítunk, ebből ¼ része 100%-ban-, és ¼ része 50 %-ban támogatott.

A nyár folyamán biztosítottuk a táborozó diákok étkeztetését.

A szakácsok, konyhalányok folyamatos felmondása következtében kialakult munkaerőhiányt sikerült megoldanunk. Két fő konyhai kisegítőt beiskoláztunk és szakács képesítést szereztek, így a konyha szakács létszám problémája megoldódott, valamint a további megüresedett álláshelyeket is pótoltuk.

A speciális egyéni étrendet csak szakképzett diétás szakács végezheti el. Jelenleg 1 fő dolgozónk rendelkezik ilyen végzettséggel, de a biztonságos működés érdekében célszerű lenne még 1 főnek megszerezni ezt a szakképesítést.

A konyha működését informatikai oldalról a Quadro Byte Zrt. élelmezési program támogatja a napi anyaghányad és raktárkészlet nyilvántartásában, kiszabás elkészítésében.

A program alkalmas a nyersanyagok bevételezésére, óvodai, iskolai, felnőtt – étkezési normák kezelésére, receptek karbantartására. A létszám a webes felülettel van kapcsolatban így a megrendelt létszám alapján pontosan tudunk főzni.

Az adattok évzárás után is visszanézhetőek.

A jelenlegi létszámmal, a meglévő gépek, berendezések műszaki állapotával a biztonságos működést fenn tudjuk tartani. A kiadások csökkentése érdekében célszerű lenne a konyha és a GAMESZ központi épület gépészetét korszerűsíteni.

Kérem a Tisztelt Képviselő-testülettől az előterjesztésben megfogalmazott javaslatok elfogadását!

**II.**

**Határozati javaslat**

Hévíz Város Önkormányzat Képviselő-testülete a Gazdasági, Műszaki Ellátó Szervezet 2022. évi munkájáról szóló beszámolót elfogadja.